อนุมัติพันล้านลุยเศรษฐกิจสร้างสรรค์
ครม.อนุมัติไทยเข็มแข็ง 1,000 ล้านบาท ลุยโครงการเศรษฐกิจสร้างสรรค์
9 มี.ค. 2553

ครม.อนุมัติไทยเข็มแข็ง 1,000 ล้านบาท ลุยโครงการเศรษฐกิจสร้างสรรค์
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุม ครม. มีมติอนุมัติวงเงิน 1,000 ล้านบาท จากพระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ ให้ดำเนินโครงการเศรษฐกิจสร้างสรรค์ และนำเสนอโครงการที่มีความพร้อมดำเนินการในปี 53 และมีความจำเป็นในการขับเคลื่อนเศรษฐกิจสร้างสรรค์ให้บรรลุเป้าหมายตามพันธสัญญาทั้ง 4 ด้านของรัฐบาลให้คณะกรรมการนโยบายเศรษฐกิจสร้างสรรค์พิจารณาในวงเงิน 1,384 ล้านบาท
นอกจากนี้ ยังอนุมัติขยายระยะเวลาการส่งข้อมูลเพื่อขอรับการจัดสรรเงินสำรองจ่ายสำหรับโครงการภายใต้แผนปฏิบัติการไทยเข้มแข็ง 2555 ภายในวันที่ 31 ธ.ค.53 อีกทั้ง ยังเห็นชอบให้ทบทวนมติ ครม. เมื่อวันที่ 9 ก.พ. ที่ผ่านมา โดยให้ ธ.ก.ส. ดำเนินการกู้เงินเพื่อนำมาชำระดอกเบี้ยไปก่อน โดยให้กระทรวงการคลังค้ำประกันและรัฐบาลเป็นผู้รับภาระ และให้กระทรวงการคลังร่วมกับ ธนาคารเพื่อการเกษตรและสหกรณ์การเกษตร (ธ.ก.ส.) พิจารณาแหล่งเงินกู้ วิธีการกู้เงิน เงื่อนไขและรายละเอียดต่างๆ ของการกู้เงินที่เหมาะสมและจำเป็น และให้สำนักงบประมาณจัดสรรงบประมาณเพื่อชำระดอกเบี้ย เงินต้น และค่าใช้จ่ายอื่นที่เกิดจากการกู้เงินที่เกี่ยวข้องต่อไป
ทั้งนี้ จากเดิมที่ ครม. อนุมัติให้ ธ.ก.ส. จ่ายเงินค่าดอกเบี้ยเงินกู้ที่เกิดจากโครงการรับจำนำผลิตผลทางการเกษตรปี 51/52 ที่ได้รับงบประมาณรายจ่ายปี 53 จำนวน 3,523.08 ล้านบาท โดยให้จ่ายจากค่าใช้จ่ายในการดำเนินโครงการประกันรายได้เกษตรกรที่ได้รับอนุมัติใช้เงินจาก พ.ร.ก. ให้อำนาจกระทรวงการคลังฯ จำนวน 1,706 ล้านบาท ไปก่อน ซึ่งคำนวณดอกเบี้ยจากเงินและระยะเวลาที่ใช้จ่ายจริง หากการใช้จ่ายดังกล่าวมีผลให้ค่าบริหารโครงการไม่เพียงพอ ให้เสนอขอตั้งงบประมาณปี 54